b'\n_START_ARTICLE_\nSausumos mina\n_START_PARAGRAPH_\nSausumos mina (rus. \xd0\xbd\xd0\xb0\xd0\xb7\xd0\xb5\xd0\xbc\xd0\xbd\xd0\xb0\xd1\x8f \xd0\xbc\xd0\xb8\xd0\xbd\xd0\xb0; angl. land mine) \xe2\x80\x93 in\xc5\xbeinerinis sprogmuo gyvajai j\xc4\x97gai ir karo technikai naikinti, sprogstamosioms min\xc5\xb3 u\xc5\xbetvaroms (min\xc5\xb3 laukams) \xc4\xafrengti, \xc4\xafvairiems statiniams griauti, prie\xc5\xa1o jud\xc4\x97jimui ir manevrui trukdyti. Minos dedamos grunte, ant grunto, \xc4\xafvairiuose daiktuose. Paprastai mina suveikia, kai \xc5\xbemogus ar ma\xc5\xa1ina juda vir\xc5\xa1 minos ar greta jos. I\xc5\xa1imtis yra objektin\xc4\x97s minos, kurios skirtos sunaikinti tam tikr\xc4\x85 objekt\xc4\x85 (statin\xc4\xaf, tilt\xc4\x85 ar pan.). Papras\xc4\x8diausia sausumos mina susideda i\xc5\xa1 sprogstamosios med\xc5\xbeiagos u\xc5\xbetaiso, sprogdiklio ir korpuso. Papildomi komponentai gali b\xc5\xabti gatavi kaunamieji elementai, atotampos, jutikliai ir kt._NEWLINE_Paprastai minos yra gaminamos pramoniniu b\xc5\xabdu. Da\xc5\xbenai min\xc5\xb3 tipo sprogstamieji \xc4\xaftaisai, kuri\xc5\xb3 galingumas ir sprogimo kryptingumas parenkamas pagal naikinam\xc4\x85 objekt\xc4\x85, sumontuojami naudojant \xc4\xafprastines karines sprogdinimo priemones._NEWLINE__NEWLINE_Min\xc5\xb3 tipo \xc4\xaftaisai, sumontuoti i\xc5\xa1 nekovini\xc5\xb3 komponent\xc5\xb3, paprastai vadinami improvizuotaisiais sprogdinimo \xc4\xaftaisais (angl. improvised explosive devices, IED). taip pat priskiriami sausumos minoms. Juos paprastai gamina sukil\xc4\x97li\xc5\xb3, partizan\xc5\xb3 paj\xc4\x97gos, teroristin\xc4\x97s grupuot\xc4\x97s, neturin\xc4\x8dios galimyb\xc4\x97s apsir\xc5\xabpinti karin\xc4\x97mis med\xc5\xbeiagomis.'